Kristin Wiborg
Kristin Wiborg er en dansk grafiker og illustrator. Kristin Wiborg blev født i København og uddannet på Specialstudiet i grafisk formgivning på Den Grafiske Højskole 1970. Hun er desuden exam.art. i historie fra Københavns Universitet 1978 og efteruddannet fra School of Visual Arts i New York 1982.
Hun har arbejdet som selvstændig grafiker og illustrator siden 1982 med tilrettelæggelse af undervisningsbøger og andet undervisningsmateriale, magasiner, årsberetninger, brochurer mv. 1987-94 underviste Kristin Wiborg tillige i bogtilrettelægning på studiet i grafisk kommunikation på Den Grafiske Højskole samt på aftenskolekurser samme sted.
Kristin Wiborgs arbejder spænder over en bred vifte af grafiske opgaver, altid med en sikker indlevelse i opgavernes forskellige emne, karakter og målgruppe. Med sin tilrettelægning og omslagsillustration, specielt af fagbøger for unge, har Kristin Wiborg sat en fin standard for populære undervisningsmaterialers grafiske kvalitet.
Hun var medlem af Forening for Boghaandværks Komité til bedømmelse af Årets Bogarbejde 1994-99 og har desuden været medlem af københavnsbestyrelsen for Forening for Boghaandværk siden 2004 og medlem af foreningens hovedbestyrelse 2004-08.
I 2002 modtog Kristin Wiborg Forening for Boghaandværks Diplom for Godt Bogarbejde.